kardosdrur/scandi-wiki huggingface dataset:
Joe True

Joe True  er en dansk rapper og hiphopper, sandsynligvis mest kendt for sin medvirken på R&B sangerindens Medinas single Et Øjeblik fra 2007.

Tidlige karriere 
Joe True startede som rapper, under navnet "Fluen", i gruppen Amokpozen, sammen med produceren Nicky Steeze og rapperen Ponduz P, i 1992.

Med Amokpozen lavede Joe sine første demobånd og spillede sine første liveshows med datidens kendte, Madness for Real (senere kaldet Den Gale Pose), Jazzy H og Humleridderne. 

 Joe Trues reelle karriere tog fart i rapgruppen Essensen, som igen var en del af undergrunds crew'et Helt Sikkert, der i slutningen af 90'erne og starten af 2000'erne udgav en stribe klassiske hiphop plader på deres eget pladeselskab Helt Sikkert Records, som var et startskud for en hel independent bølge i dansk hiphop.

Helt Sikkert profilerede sig -med Joe True som en af de markante personligheder- som kompromisløse og idealistiske med hensyn til hardcore hip hop, og meget rap- og rimfikserede, hvilket skabte både respekt på undergrundsscenen og en kerne af fans.

Essensen udgav to Ep'er og bidrog med diverse numre på Helt Sikkert compilations.

Nuværende karriere 
Joe True har medvirket på over 25 pladeudgivelser i eget navn, som Essensen, og i form af adskillige gæsteoptrædener på diverse danske hip hop udgivelser.

Han var i 2006 en af de første danske rappere til at springe på den amerikanske mixtape-bølge og udgav mixtapet ”Tilbage i solen”. 

For nylig har han medvirket som feature på r'n'b-nummeret "et øjeblik" med den danske sangerinde Medina. 

Udgav i 2009 sit første officielle solo-album "Den Ægte" efter lang ventetid.

Har i øvrigt markeret sig stærkt gennem en beef med L.O.C og Suspekt.

Udgivelser 
 Essensationelt 1996
 Det Væsentligste Væsen (Helt Sikkert Records, 2000)
 Pulscheck (Helt Sikkert Records, 2001)
 Tilbage I Solen (Brogade Boogie , 2006)
 Den Ægte (Brogade Boogie , 2009)
 Den Ekstra (Brogade Boogie , 2010)

Eksterne henvisninger 
 
 

Hiphoppere fra Danmark
Rappere fra Danmark
Isam Subeihi

Isam Subeihi (født 1972) er en dansk skuespiller.

Han spillefilmsdebuterede i 1999 i rollen som Fauzi; en af hovedrollerne i Ole Christian Madsens succesfilm Pizza King.

Isam Subeihi er ikke uddannet som skuespiller. Han medvirkede i rollen som Hassan, i den satiriske danske tv-serie P.I.S. fra 2001, og i en lille rolle i et afsnit af Taxa fra 1998, også med Ole Christian Madsen som instruktør.

Eksterne henvisninger 
 

Skuespillere fra Danmark
Inderøy

Inderøy er en kommune i Trøndelag fylke i Norge, som ligger i den nordlige del af Trondheimsfjorden. Kommunen grænser til Steinkjer og Verdal i øst, og har over vandet grænser til Verran og Mosvik i vest og Levanger i syd. Kommunen er omringet af Beitstadfjorden, Borgenfjorden og Trondheimsfjorden, men kommunen er landfast på Sandvollan og Røra. Kommunen regnes som en kultur- og landbrugskommune. 

En person fra Inderøy kalles en inderøyning. Halvøen blev i tidlig middelalder kalt Eynni Idri, som betyder den indre ø. Kommunevåbnet består af fire gyldne flyndere på rød bund og er tegnet af Nils Aas. Kommunen blev i 2012 slået sammen med nabokommunen Mosvik.

Geografi 
Det meste af kommunen udgøres af halvøen Inderøya, som strækker sig ut i Trondheimsfjorden, med Beitstadsfjorden i nord og Borgenfjorden (Børgin) i øst. Halvøya er skilt fra den sydøstlige del af kommunen ved byen Straumen, hvor Borgenfjorden er forbundet med Trondheimsfjorden i en tidevandsstrøm.

Samfund 
Inderøy omfatter syv bygder: Kjerknesvågen, Røra, Sandvollan, Mosvik, Framverran, Sakshaug og Utøy, og kommunecenteret Straumen. 

Kommunen hører under Inderøy tingrett og Frostating lagmannsrett. 

Inderøy prestegjeld med de tre kirkesogne Røra, Sandvollan og Sakshaug tilhører Nidaros bispedømme. Kirkesognene Mosvik og Vestvik i Mosvik kommune hører også til Inderøy prestegjeld. 

Administrationssædet og skolerne ligger på Venna i Sakshaug, mens handelssentret ligger i Straumen, omtrent én km derfra.
ommunen har omtrent 520 ansatte og et budget på cirka 250 millioner kroner.

Samfærdsel 
Hovedfærdselsårene gennem kommunen er rigsvejene 755 og 761. I Røra munder rigsvej 755 ud i Europavej 6. TrønderBilerne opererer en begrænset bustjeneste gennem kommunen, mens NSB lokaltog stopper på Røra station hver time.

Straumen ligger ca. 105 km fra Trondheim, ca. 75 km fra Trondheim Lufthavn, Værnes og ca. 22 km fra fylkeshovedstaden Steinkjer.

Skarnsundbroen over Trondheimsfjorden er verdens næstlængste skråstagsbro. Den blev åbnet af Kong Harald i 1991, og er forbindelse mellem Innherred og Fosenhalvøen.

Erhvervsliv 

Hovederhvervene på inderøy har tradisjonelt været, og er fortsat landbrug. 16% av arbejdskraften er beskæftiget i primærerhvervene. Som en følge af dette er der flere vigtige næringsmiddelindustrier i Inderøy, blandt andet Sundnes Brænderi, Røra Fabrikker og Inderøy Slagteri.

Kultur 

Hjertet for kulturlivet i kommunen er Inderøy Kulturhus. Kulturhuset er hjemsted for blandt andet musik- dans- og dramalinjen på Inderøy videregående skole. Sammen med jazzlinjen ved Sund Folkehøgskole og Musiktjenesten i Nord-Trøndelag gør dette Inderøy til et af fylkets musikale centre, med jazzfestivalen SoddJazz som årlig hovedpunkt.

Tusenårssted 
Kommunens tusenårssted er skulpturparken Muustrøparken. Billedhuggeren Nils Aas har skænket otte skupturer til parken, som bærer navnene «Flyndre», «And», «Stavhopper'n», «Ringkatta», «Lesende», «Elg», «Fisker» og «Ekorn». Derudover er der amfiscene og legeområde i parken.

Eksterne henvisninger 

 Kultur i Inderøy på kortfra Kulturnett.no 
 Inderøyningen (lokalavis)

Kommuner i Trøndelag
Kommuner i Nord-Trøndelag
Sunnitrekanten

Sunnitrekanten betgner en tæt befolket region i Irak, nordvest for Bagdad, der primært er beboet af sunnimuslimske arabere. Det tilnærmelsesvis trekantede områdes hjørner siges normalt at være nær Bagdad mod øst, Ramadi mod vest og Tikrit mod nord. Hver side er ca 200 km lang. Området indeholder også byerne Samarra og Fallujah.

Området var centrum for en stærk opbakning til Saddam Husseins regering. Fra 1970'erne og frem kom mange offentligt ansatte, politikere og militære ledere fra området. Saddam Hussein var selv født nær Tikrit.

Efter invasionen af Irak i 2003 blev området centrum for en væbnet sunnimuslimsk modstand mod koalitionens styre. Den vestlige presse forudså at Saddam ville søge tilflugt blandt sine sunnimuslimske støtter, og 13. december 2003 blev han fanget i landsbyen ad-Dawr ca 15 km syd for Tikrit.

Betegnelsen Sunnitrekanten blev brugt fra 1970'erne af irakiske akademikere, typisk for at skelne området fra den nordlige og sydlige del af landet. Udtrykket blev brugt i en artikel i San Francisco Chronicle 14. september 2002, hvor en den tidligere FN våbeninspektør Scott Ritter sagde: "Vi vil måske være i stand til at få støtte til en invasion fra nogle af shiamuslimerne og kurderne, men for at komme til Bagdad skal man gennemtrænge Sunnitrekanten."
Udtrykket opnåede dog først større udbredelse efter en artikel i New York Times 10. juni 2003. Siden da er udtrykket blevet meget udbredt i mediedækningen af irakkrigen.

Iraks geografi
Sermiligaaq

Placering: 65°54′N, 36°23′W.

Sermiligaaq (Grønlandsk for “Den smukke gletsjerfjord”) er en lille fangst- og fiskeribygd med ca. 220 indbyggere, beliggende på en landtange i den yderste del af Ammasalik fjord. 

Bygden, der en del af Ammassalik Kommune, har et velfungerende forbrændingsanlæg til afbrænding af affaldet. Før i tiden blev alt affald smidt i havet. 

Der er supermarked, forsamlingshus, posthus, skolekapel, og en skole med ca 40 elever fordelt i 5 klasser.

Ekstern henvisning 
 Fotos 

Bygder i Sermersooq Kommune
Niaqornaarsuk

Niaqornaarsuk  (grønlandsk "det aparte, hovedlignende"), er en bygd  med 300 indbyggere i 2010, beliggende nær Diskobugten i den tidligere Kangaatsiaq Kommune, fra 2009 Qaasuitsup Kommune, Vestgrønland. Bygden ligger ved udmundingen af  Arfersiorfik Fjord, ca. 40 km sydøst for Kangaatsiaq. Indbyggerne lever hovedagelig af sommerfiskeri og vinterfangst af sæler. Der er forsamlingshus, servicehus, fiskepakhus, elforsyning, helårsvandforsyning siden 1993 og kirke fra 1981. Kirken der er nyrenoveret skolekapel har 175 siddepladser.

I 2009 blev halvdelen af den gamle skole revet ned og erstattet med helt nye lokaler, samtidig med at skolen også blev udvidet fra 600 kvadratmeter til 853 kvadratmeter. Skolen har ca,60 elever.

Niaqornaarsuk Helistop havde i 2008 172 afrejsende passagerer fordelt på 37 starter 

Arfersiorfik Fjord betyder "det sted, hvor hvalen blev observeret". Den 152 km lange fjord strækker sig mod øst ind mod indlandsisen.

Bygder i Qeqertalik Kommune
Tasiusaq

Tasiusaq kan henvise til flere artikler:

 Tasiusaq (Avannaata) – en bygd i Avannaata Kommune i Grønland.
 Tasiusaq (Narsaq) – et grønlandsk fåreholdersted.
 Tasiusaq (Kujalleq) – en bygd i Kujalleq Kommune i Grønland.
Tasiusaq (Kujalleq)

Tasiusaq er en bygd beliggende i Sydgrønland i Kujalleq Kommune, nær Tasermiutfjord. Bygden har 79 indbyggere (pr. 2005).

Socialvæsen
Bygdens børn undervises i "skolen" kaldet Malakip atuarfia, der i skoleåret 2005/06 havde 14 elever. Skolens lejrskole ligger i Nuugaarsuk i Tasermiutfjorden. 

Pr. skoleåret 2006/07 var dette den eneste skolen i kommunen som ikke havde en uddannet lærer.

Kilder

Links 
 Information med billede af skolen 

Bygder i Kujalleq Kommune
Unión Centroamericana de Fútbol

Unión Centroamericana de Fútbol (eller UNCAF, på engelsk: Central American Football Union) er en sportsorganisation for syv mellemamerikanske fodboldforbund, som endvidere er medlemmer af FIFAs regionale konføderation CONCACAF. Den primære funktion er at arrangere turneringer for henholdsvis lands- og klubhold, der samtidig fungerer som kvalifikationsturneringer til CONCACAFs egne turneringer. Organisationens administrative hovedsæde ligger i Guatemala City, Guatemala og den nuværende præsident er Rafael Tinoco (fra Guatemala), som afløste Julio Rocha (fra Nicaragua) i foråret 2007.

Organisationens samlede medlemsliste (pr. marts 2007) tæller de nationale fodboldforbund fra nedenstående syv lande:

UNCAF turneringer 
UNCAF har arrangeret UNCAF Nations Cup (også kendt som Copa de Naciones de UNCAF) siden 1991, der samtidig fungerer som kvalifikationsturnering for CONCACAF Gold Cup, hvor de fem bedste landshold deltager. De bedste klubber deltager i UNCAF Club Tournament (og kendt som Copa Interclubes UNCAF) som har haft dets nuværende form siden 1999 og fungerer samtidig som kvalifikationsturnering for tre hold til CONCACAF Champions' Cup.

Ekstern henvisning 
 UNCAFs officielle hjemmeside (på spansk)

Fodboldorganisationer
Hvidovre Ligahockey

Hvidovre Ligahockey var en dansk ishockeyklub, der i perioden 2009–11 fungerede som eliteoverbygning på Hvidovre Ishockey Klub, og som i sæsonerne 2009-10 og 2010-11 deltog i den bedste danske ishockeyliga, AL-Bank Ligaen. Klubben blev dannet som efterfølger til Hvidovre IK's tidligere eliteoverbygning, Totempo HvIK, som gik konkurs i februar 2009.

Holdet debuterede i AL-Bank Ligaen i sæsonen 2009-10, hvor det endte grundspillet på ottendepladsen og dermed lige akkurat kvalificerede sig til slutspillet i den ni hold store liga. Holdet var dog reelt uden chancer i kvartfinaleserien mod AaB Ishockey, som vandt med 4-1 i kampe. Den efterfølgende sæson var der fremgang at spore, og i grundspillet, der i mellemtiden var blevet indskrænket til otte hold, endte Hvidovre Ligahockey på femtepladsen. I kvartfinalepuljen mod Herning Blue Fox og Frederikshavn White Hawks blev det dog til lutter nederlag, og holdet måtte derfor for anden sæson i træk forlade turneringen i kvartfinalen.

Derefter omstruktureredes konstruktionen, idet Hvidovre IK fortsatte elitesatsningen sammen med KSF og Gladsaxe Ishockey under navnet Copenhagen Hockey, som dog aldrig opnåede samme succes som Hvidovre Ligahockey.

Kilder / eksterne henvisninger 
 HockeyLigaen - Et kort Copenhagen-eventyr (28. februar 2013) 

Ligahockey
Ishockeyklubber i Danmark
Etableret i 2009
Ophørt i 2011
East Asian Football Federation

East Asian Football Federation (eller EAFF) er en sportsorganisation for 10 nationale fodboldforbund i Østasien, som ligeledes fungerer en af de fire regioner under FIFAs regionale konføderation Asian Football Confederation. Organisationen blev etableret den 28. maj 2002 og har som primær funktion, at arrangere turneringer for medlemmernes landshold.

Organisationens nuværende præsident siden 2006 er (Dr.) Xie Yalong fra Folkerepublikken Kina. Tidligere præsidenter har været (Dr.) Chung Mong-Joon (200x-2006) fra Sydkorea og Shunichiro Okano (2002-200x) fra Japan.

Organisationens samlede medlemsliste (pr. marts 2007) tæller de nationale fodboldforbund fra nedenstående 10 lande:

1: EAFF Provisional medlem (siden 2006) og OFC Associate medlem dog uden at være medlem af FIFA og kan dermed ikke deltage i VM i fodbold.

EAFF turneringer 
EAFFs første arrangement for herrer blev afholdt i 2003, kvinder i 2005, og organisationen afholder nu en række turneringer for medlemmernes landshold hvert andet år under den fælles betegnelse East Asian Football Championship (EAFC).

 EAFF Cup
 EAFF Women's Cup
 EAFF U-14 Football Youth Tournament

Ekstern henvisning 
 http://www.eaff.com/ 

Fodboldorganisationer
Museum Ragnarock - Museet for pop, rock og ungdomskultur

Ragnarock - Museet for pop, rock og ungdomskultur (tidligere Danmarks Rockmuseum) er Danmarks nationale kulturhistoriske samtidsmuseum med fokus på musik og ungdomskultur.  Museet åbnede den 29. april 2016 og ligger på adressen Rabalderstræde 16 i bydelen Musicon i Roskilde.

Museet fortæller den danske rock, pop og ungdomskulturs udvikling fra 1950´erne og frem – fortalt gennem lyd, billeder, genstande og symboler. Året rundt afholder museet en lang række events og arrangementer samt nye særudstillinger.

Ragnarock  er en del af Museumskoncernen ROMU

Faste udstillinger 

Ragnarock  1200 kvadratmeter store hovedudstilling består af 11 temaer, der præsenterer fortællingen om, hvordan musikken og ungdommen gennem tiden har flyttet grænser og påvirket samfundet.
Temaerne er f.eks: Når musikken så lyset!, Dans, Kan musikken ændre verden?,  Musikalske strømninger.

Arkitektur 

Museumsbygningen er på 3500 kvadratmeter fordelt på 3 etager og huser udstillingsområde, koncertscener, café, butik og meget mere. Udstillingsboksens guldnittede facade er et af bygningens hovedkendetegn.

Adgangsstien "Den røde løber" er de besøgendes første møde med museet og leder fra gaden Rabalderstræde op til museets bygning.

Arkitekterne bag museets bygning er de hollandske MVRDV og danske Cobe. Arkitekturen er både udadtil og indadtil med til at understrege den historie og stemning, som museet ønsker at formidle. Ideen bag museets arkitektur er, gennem brug af ubehandlede og robuste materialer pakket i glamourøse gyldne farver og skiftende lyssætning. at fremhæve rockens rå og larmende side, poppens glimmer og farver og ungdomskulturens upolerede og direkte fremfærd. Dette er arkitektonisk udført ved at kombinere elementer fra områdets tidligere betonfabrikshaller med nye elementer i skarpe kontraster bl.a. ved bygningens guldnittet facade.

Museumspatioen er museets indre gårdhave og skaber en grøn oase med mulighed for at stikke hovedet ud i det fri.

Find Vej 

Museet ligger området Musicon, en ny kreativ bydel i Roskilde, der ligger på et areal, der tidligere rummede en betonvarefabrik. Området ligger mellem Roskilde Dyrskueplads og Roskilde Station og fylder ca. 250.000 m2.

Referencer

Eksterne henvisninger 
 www.museumragnarock.dk
 www.romu.dk - Museumskoncernen ROMU og Roskilde Museum

Museer i Roskilde
Musikhistorie
Museum
Museer etableret i 2016
NIC-lande

NIC-landene (Newly Industrialized Countries) er de helt nye i-lande, dvs. lande, som for 30-40 år siden var u-lande, men som har indhentet i-landene, hvad angår vækst. Et NIC-land er derfor et land, der traditionelt blev regnet for et udviklingsland, men som ikke længere viser disse landes typiske kendetegn. Derfor udskiller man sådan et land fra rækken af udviklingslande. Det engelske begreb opstod i 1970'erne, hvor det blev brugt om de fire såkaldte "asiatiske "tigre" (Sydkorea, Taiwan, Hong Kong og Singapore). Af og til bliver NIC-landene også betegnet som "take-off countries", fordi de har overvundet de typiske strukturproblemer hos et udviklingsland og er i færd med at fjerne sig fra denne gruppe.

Et NIC-land er på vej mod industrialisering, når man måler på de økonomiske udviklingsfaktorer. På det stadium er NIC-landet kendetegnet ved en vidtgående omformning af de økonomiske strukturer, som fører det fra agrarøkonomi til industrialisering. Sådan en omdannelse er ofte kun mulig ved brug af en undertrykkende statsmagt og et meget lavt lønniveau. Derfor er NIC-landene for det meste præget af en stærk modsætning mellem fattige og rige, og de bliver hyppigt ramt af politisk uro. I forlængelse deraf fører forskelle mellem konservative kræfter og partier, som ønsker en modernisering, til øget spænding.

De sociale udviklingsindikatorer (alfabetiseringsrate, børnedødelighed, forventet livslængde, udvikling af en civil offentlighed) står ligesom miljøbeskyttelse ofte tilbage i forhold til landenes økonomiske fremskridt.

NIC-landene 2007
Thomas Oldrup

Thomas Oldrup (født i 1976 i Vallensbæk) er en dansk forfatter og historiker, bosat i Ørestad i København.

Hans forfatterskab omfatter billedbogen 'Vokseværk' (2004), ungdomsromanen 'Backpacker – med livet på nakken' (2005), historiebogen 'Hald Hovedgårds historie – sted for sted' (2006), gyseren 'Dem i nr. ni' (2007), skrivebogen '22 tricks – om at skrive godt' (2007), spændingsromanen for børn 'Caritas' hemmelighed – På jagt gennem historien' (2009), novellesamlingen 'Agtigt' (2010), historiebogen '101 historiske myter' (2011), far-bogen 'Du skal være far – Og du har 40 uger til at fatte det' – foruden bidrag til antologier, noveller, talrige kronikker, artikler mv.

Thomas Oldrup har læst retorik og historie på Københavns Universitet (cand. mag. 2009) og arbejdet som foredragsholder, journalist og informationsmedarbejder.

Siden 2008 er han desuden redaktør for det populærhistoriske månedsmagasin Alt om Historie.

Børnebogsforfattere fra Danmark
Historikere fra Danmark
Dansksprogede forfattere fra Danmark
Maja Lucas

Maja Lucas (født 1. september 1978 i Vangede, København) er en dansk forfatter og cand.mag. i litteraturvidenskab fra Københavns Universitet. Hun er uddannet fra Forfatterskolen 2007 og har ydet talrige bidrag til tidsskrifter (har blandt andet været medredaktør på Apparatur). Hun underviser på Syddansk Universitet, Kolding.

Udgivelser 
 Jegfortællinger, Athene, 2007 (Noveller)
 Min far kan lide fugle, Athene, 2008 (Roman)
 Katrines hånd 2010 (roman)
 Mor. En historie om blodet 2016 (roman)

Eksterne link 
www.majalucas.dk

Http://Www.forfatterweb.dk/oversigt/zlucas00/print zlucas09

www.litteratursiden.dk/forfattere/maja-lucas

Personer fra København
Digtere fra Danmark
Romanforfattere fra Danmark
Novelleforfattere fra Danmark
Dansksprogede forfattere fra Danmark
Kvindelige forfattere i det 21. århundrede
Tonio Kröger

Tonio Kröger er titlen på en novelle af Thomas Mann fra 1903 om den unge forfatters splittelse mellem at være kunstner eller borger. Novellen handler blandt andet om kunstnerens overvejelser omkring sin homoseksualitet, og om han skal leve den ud. Hovedpersonens splittelse skildres klart i hans udtalelse "Ich stehe zwischen zwei Welten, ich bin in keiner daheim und habe es infolgedessen ein bisschen schwer." (Jeg står imellem to verdener, jeg føler mig ikke hjemme i nogen af dem og har det derfor en smule svært.)

Novellen foregår til dels i Ålsgårde i Nordsjælland.

Noveller
Litteratur i 1903
Thomas Mann
Ulykken på Gare Montparnasse

Ulykken på Gare Montparnasse var en togulykke på stationen Gare Montparnasse i Paris fredag den 22. oktober 1895. 

Kl. 15.55 kørte et tog fra Granville ud over sporstopperen ("stopbommen") for enden af sporene, over perronen og gennem en glasvæg og ned på gaden, der lå en etage lavere. Lokomotivet lagde sig til hvile på Place de Rennes medens de 12 vogne med 131 passagerer blev stående oppe på stationen. 

Toget, der tilhørte Compagnie de l'Ouest, var nogle minutter forsinket, da det ankom til Montparnasse. Den 19-årige lokomotivfører Guillaume-Marie Pellerin var instrueret om ikke at benytte togets Westinghouse-bremse (for at skåne denne), men i stedet lokomotivets bremse og vognenes skruebremser. Han fejlvurderede togets hastighed og bremsede for sent. Sammen med fyrbøderen sprang Pellerin af lokomotivet inden det kørte gennem væggen.

Ved ulykken omkom avissælgersken Marie-Augustine Aguilard, der befandt sig nede på gaden hvor hun afløste sin mand, medens han hentede aftenaviserne (jernbaneselskabet betalte hendes begravelse samt understøttelse til de to børn). 5 passagerer blev kvæstet foruden en af togpersonalet. 

Pellerin og konduktøren Mariette blev stillet for retten. Pellerin måtte betale en bøde på 50 Franc og blev desuden fængslet i 2 måneder, medens Mariette betalte en bøde på 25 franc.

Jernbaneulykker i Frankrig
Transport i Paris
Begivenheder i 1895
Hvide Hest-kvarteret

Hvide Hest-kvarteret er navnet på en lille bydel på Ydre Vesterbro der er i fokus som område for helhedsorienteret byfornyelse.

Siden midten af 1990'erne er der på Ydre Vesterbro foretaget en planlægning og gennemførelse af en omfattende bygningsfornyelse. Københavns Kommune har med kvartermødet d. 3. juni 2004 igangsat et forpligtende samarbejde med borgerne i kvarteret om et projekt, der skal løfte kvarteret som helhed.

Området for den helhedsorienterede byfornyelse omfatter i alt 7 karreer og er afgrænset af Vesterbrogade mod nord, Enghavevej mod øst og syd, Lyrskovsgade mod syd og Vester Fælledvej mod vest.

Det er hensigten, at Hvide-Hest områdets særpræg og særlige karakter vil blive styrket og markeret ved hjælp af byfornyelsesprocessen og borgernes indsats. Vi håber, at denne hjemmeside kan være med til at præsentere Hvide-Hest og de særlige værdier, som området står for.

Indtil midten af 1800-tallet blev området mellem Vesterbrogade, Vesterfælledvej, Trøjborggade og Tøndergade til Enghavevej kaldt ”Hvide Hests Vænge”. Et vænge var et indhegnet græsningsareal for kreaturer. ”Heste” var en betegnelse for en blanding af gæstgiverier og håndværksvirksomheder, hvor der også var stalde til heste.

Kvarterer i Vesterbro/Kongens Enghave
Panfløjte

Panfløjten (græsk: syrinx) er et gammelt blæseinstrument bestående af en serie rør sat ved siden af hinanden (oftest i en vingelignende form). Rørene er lukket for neden. Tonerne skabes, når fløjtespilleren blæser luft hen over rørets åbne ende. Rørene varierer i længde og er stemt i hver sin tone. 

Panfløjten er den mytiske skikkelse Pans instrument. Den optræder især inden for film eller skuespil, hvor dens lokkende eller mystiske toner anvendes til at skabe en stemning. Selve instrumentet skaber også associationer til Pans erotiske og drilske karakter.

Fløjter
Dr. Jekyll og Mr. Hyde (film fra 1931)

Dr. Jekyll og Mr. Hyde (Dr. Jekyll and Mr. Hyde) er en amerikansk film fra 1931, instrueret af Rouben Mamoulian med Fredric March i hovedrollen. 

Filmen er berømt for sin visuelle opfindsomhed, såsom de signifikante wipes og den omfattende brug af subjektivt kamera. Den blev nomineret til tre Oscars, hvoraf Fredric March modtog oscaren for bedste mandlige hovedrolle. 

Filmen blev imidlertid genstand for omfattende censur og forkortelser, og senere blev rettighederne købt af MGM, som valgte at gemme samtlige kopier i et arkiv, for at samle publikums opmærksomhed om deres egen nye filmatisering med Spencer Tracy. 

Der gik et kvart århundrede, før filmhistorikere fandt filmen frem igen, og endnu længere inden det lykkedes at restaurere den til sin oprindelige form. I dag er Rouben Mamoulians Dr. Jekyll og Mr. Hyde let tilgængelig på dvd og bredt anerkendt som et af filmhistoriens absolutte mesterværker.

Eksterne Henvisninger 

Science fiction-film fra USA
Gyserfilm fra USA
Amerikanske film fra 1931
Sort-hvide film fra USA
Gyserfilm baseret på bøger
Dr. Jekyll og Mr. Hyde film